A Bizottság 93/17/EGK irányelve

(1993. március 20.)

az elit vetőburgonya közösségi osztályai, valamint az ezekre az osztályokra vonatkozó feltételek és megnevezések meghatározásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 93/3/EGK bizottsági irányelvvel [1] módosított, a vetőburgonya forgalmazásáról szóló, 1966. június 14-i 66/403/EGK tanácsi irányelvre [2] és különösen annak 3. cikke (3) bekezdésére,

mivel annak érdekében, hogy egy belső határok nélküli területen, ahol a Szerződés rendelkezéseinek megfelelően az áruk szabad mozgása biztosított, megtörténjen a a 66/403/EGK irányelv rendelkezéseinek végrehajtása a vetőburgonya egy vagy több olyan tagállam területének egészén vagy egy részén történő forgalmazása tekintetében, ahol a szóban forgó irányelv I. és II. mellékletében előírt intézkedéseknél szigorúbb intézkedéseknek tesznek eleget, célszerű meghatározni az elit vetőburgonya közösségi osztályait, valamint az ezekre az osztályokra vonatkozó feltételeket és megnevezéseket;

mivel az ezen irányelvben előírt intézkedések összhangban vannak a Mezőgazdasági, Kertészeti és Erdészeti Vetőmagvak és Szaporítóanyagok Állandó Bizottságának véleményével,

ELFOGADTA EZT A HATÁROZATOT:

1. cikk

(1) Ez az irányelv meghatározza a vetőburgonya közösségi osztályait. Az a vetőburgonya-növény sorolható be valamely osztályba, amely a hatósági minősítés során a 66/403/EGK irányelv 2. cikke (1) bekezdésének a) pontjával összhangban "elit vetőburgonyának" minősül, és amely ezenkívül megfelel a (2) bekezdésben meghatározott feltételeknek, valamint hatósági vizsgálat során az említett feltételeknek való megfelelését megállapították.

(2) Az (1) bekezdésben említett feltételek a következők:

a) a következő irányelvekben meghatározott növény-egészségügyi feltételek:

- a Tanács 69/464/EGK irányelve [3],

- a Tanács 69/465/EGK irányelve [4],

- a Tanács 77/93/EGK irányelve [5],

- a Tanács 80/665/EGK irányelve [6];

b) a vetőburgonyának az I. mellékletben megállapított feltételeket kielégítő anyagból kell származnia, és meg kell felelnie a II. mellékletben megállapított kiegészítő, illetve szigorított feltételeknek.

2. cikk

(1) Az elit vetőburgonya közösségi osztályainak megnevezése a következő:

a) "EGK 1. osztály" abban az esetben, ha az I. mellékletben megállapított feltételek – a 3.3. pont b) alpontja kivételével –, valamint a II. melléklet 1. pontjában megállapított feltételek teljesülnek; vagy

b) "EGK 2. osztály" abban az esetben, ha az I. mellékletben megállapított feltételek – a 3.3. pont a) alpontja kivételével –, valamint a II. melléklet 2. pontjában megállapított feltételek teljesülnek; vagy

c) "EGK 3. osztály" abban az esetben, ha az I. mellékletben megállapított feltételek – a 3.3. pont a) alpontja kivételével –, valamint a II. melléklet 3. pontjában megállapított feltételek teljesülnek.

A megnevezést a 66/403/EGK irányelv III. mellékletében előírt hatósági címkén, az "osztály" címszó alatt kell feltüntetni.

(2) A tagállamok tájékoztatják a Bizottságot arról, hogy milyen mértékben alkalmazzák a megfelelő közösségi osztályokat saját termelésük minősítése során.

3. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb a 91/683/EGK tanácsi irányelv [7] végrehajtására előírt időpontig megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

4. cikk

Ennek az irányelvnek a tagállamok a címzettjei.

Kelt Brüsszelben, 1993. március 30-án.

a Bizottság részéről

René Steichen

a Bizottság tagja

[1] HL L 54., 1993.3.5., 21. o.

[2] HL 125., 1966.7.11., 2320/66. o.

[3] HL L 323., 1969.12.24., 1. o.

[4] HL L 323., 1969.12.24., 3. o.

[5] HL L 26., 1977.1.31., 20. o.

[6] HL L 180., 1980.7.14., 30. o.

[7] HL L 376., 1991.12.31., 29. o.

--------------------------------------------------

I. MELLÉKLET

AZ ELIT VETŐBURGONYA KÖZÖSSÉGI OSZTÁLYAINAK SZAPORÍTÓANYAGÁRA VONATKOZÓ FELTÉTELEK

1. Amennyiben a mikroszaporítás módszereit, köztük a merisztéma technikát használják:

1.1. az anyagumónak mentesnek kell lennie a következő kártékony szervezetektől:

a) Erwinia carotovora var. atroseptica

b) Erwinia chrysanthemi

c) Potato leafroll vírus

d) Potato A vírus

e) Potato M vírus

f) Potato S vírus

g) Potato X vírus

h) Potato Y vírus

A fenti követelmények teljesülését hatósági vizsgálat vagy hatósági felügyelet mellett végzett vizsgálat keretében a megfelelő módszerek szerint kell megállapítani;

1.2. az in vitro szaporított és az anyagumóból származó szaporítóanyagnak meg kell felelnie a fenti 1.1. pontban megállapított feltételeknek. Azonban a kötelező hatósági vizsgálat, illetve a hatósági felügyelet mellett végzett vizsgálat követelménye itt nem alkalmazható.

2. Amennyiben a klonális szelekció módszerét használják, az eredeti növénynek és a belőle közvetlenül származó gumóknak:

2.1. menteseknek kell lenniük a fenti 1.1. pontban felsorolt kártékony szervezetektől. A követelményeknek a c)–h) pontok tekintetében történő teljesülését hatósági vizsgálat vagy hatósági felügyelet mellett végzett vizsgálat keretében a megfelelő módszerek szerint kell megállapítani;

2.2. az alábbi 3. pont szerinti követelményeket kielégítő kultúrában kellett kifejlődniük.

3. A növények:

3.1. termesztése olyan termőterületen történik, ahol legalább három év eltelt azóta, hogy ott utoljára burgonyát termesztettek;

3.2. megfelelő elválasztó távolságra elkülönülnek az alacsonyabb kategóriához tartozó növényektől. E feltétel teljesítését hatósági szántóföldi ellenőrzés keretében kell ellenőrizni;

3.3. a feketerothadást illetően:

a) az "EGK 1. osztály" esetében mentesek a feketerothadástól; illetve

b) az "EGK 2. osztály" és az "EGK 3. osztály" esetében legfeljebb 0,25 % feketerothadás által érintett példányt tartalmaznak.

E követelmény teljesülését hatósági szántóföldi ellenőrzés keretében kell ellenőrizni;

3.4. legfeljebb 0,1 % vírusfertőzés tüneteit mutató példányt tartalmaznak. E követelmény teljesülését hatósági szántóföldi ellenőrzés keretében kell ellenőrizni, amelyet kétség esetén a megfelelő módszerek szerint a leveleken végzett laboratóriumi vizsgálatokkal kell kiegészíteni;

3.5. hatósági szántóföldi ellenőrzést előíró rendelkezés esetén legalább két hatósági szántóföldi ellenőrzésen esnek át;

3.6. szaporításukra a lehető legkevesebbszer kerül sor, figyelembe véve a termesztési feltételeket.

--------------------------------------------------

II. MELLÉKLET

AZ ELIT VETŐBURGONYA KÖZÖSSÉGI OSZTÁLYAIHOZ TARTOZÓ NÖVÉNYEKRE ÉS TÉTELEKRE VONATKOZÓ KIEGÉSZÍTŐ, ILLETVE SZIGORÍTOTT FELTÉTELEK

1. "EGK 1. osztály"

1.1. A növény:

1.1.1. termesztése olyan termőterületen történik, ahol legalább három év eltelt azóta, hogy ott utoljára burgonyát termesztettek;

1.1.2. mentes a feketerothadás által fertőzött növényektől. E követelmény teljesülését hatósági szántóföldi ellenőrzés keretében kell ellenőrizni;

1.1.3. vírusfertőzés tüneteit mutató növényekből legfeljebb 0,5 %-ot tartalmaz. E követelmény teljesülését hatósági szántóföldi ellenőrzés keretében kell ellenőrizni, amelyet kétség esetén a megfelelő módszerek szerint a leveleken végzett laboratóriumi vizsgálatokkal kell kiegészíteni;

1.1.4. hatósági szántóföldi ellenőrzést előíró rendelkezés esetén legalább két hatósági szántóföldi ellenőrzésen esik át;

1.1.5. szaporítására a lehető legkevesebbszer kerül sor, figyelembe véve a termesztési feltételeket.

1.2. A tételek:

1.2.1. nem tartalmazhatnak 1 tömegszázaléknál több földet vagy idegen anyagot. E követelmény teljesülését hatósági szántóföldi ellenőrzés keretében kell ellenőrizni;

1.2.2. nem tartalmazhatnak 0,5 tömegszázaléknál több száraz- vagy nedveskorhadással fertőzött gumót. E követelmény teljesülését hatósági szántóföldi ellenőrzés keretében kell ellenőrizni.

2. "EGK 2. osztály"

Az 1.1.2. pont kivételével az 1. pontban megállapított feltételeket kell alkalmazni. A feketerothadás legfeljebb a növények 0,5 %-át érintheti.

3. "EGK 3. osztály"

Az 1.1.2. és az 1.1.3. pont kivételével az 1. pontban megállapított feltételeket kell alkalmazni.

A feketerothadás legfeljebb a növények 1 %-át érintheti.

Vírusfertőzés tünetei legfeljebb a növények 1 %-ánál jelentkezhetnek.

--------------------------------------------------